Kiwulak resil rikꞌinebꞌ laj fariseo naq qꞌaxal nabꞌalebꞌ li yookebꞌ chi taaqeenk re li Jesús chiruhebꞌ li yookebꞌ chi taaqeenk re laj Juan ut yookebꞌ chi kubꞌsiik xhaꞌebꞌ.
Abꞌanan maawaꞌ li Jesús li yoo chi kubꞌsiink haꞌ.
Aꞌanebꞌ bꞌan li xtzolom li yookebꞌ chi kubꞌsiink haꞌ.
Naq kixnaw li kꞌaꞌru yookebꞌ chixyebꞌal laj fariseo,
li Jesús kiꞌel Judea ut koo wiꞌchik Galilea.
Naq yoo chi xik Galilea,
tento naq taanumeqꞌ aran Samaria.
Naq yoo chi numekꞌ Samaria,
kiwulak saꞌ li tenamit Sicar.
Li tenamit aꞌan nachꞌ wan rikꞌin li naꞌajej li kixkꞌe laj Jacob re laj José li ralal.
Ut aran wan jun li bꞌekbꞌil haꞌ li kixtaqla xbꞌekbꞌal laj Jacob najter.
Waꞌlebꞌ na chik kiwulak aran li Jesús.
Kikꞌojla chire li bꞌekbꞌil haꞌ chi hilaank xbꞌan naq kilubꞌ chi bꞌeek.
Kiwulak jun li ixq aj Samaria chirisinkil xhaꞌ.
Ut li Jesús kixye re:
—Si bꞌayaq wukꞌa,
chan.
Ut ebꞌ li xtzolom li Jesús ak xkoohebꞌ saꞌ tenamit chixloqꞌbꞌal li xtzakaꞌeemqebꞌ.
Kichaqꞌok li ixq ut kixye re:
—Laaꞌin aj Samaria ut laaꞌat,
laaꞌat aj judío.
¿Kꞌaꞌut naq nakapatzꞌ aawukꞌa we?
chan.
Kixye re chi joꞌkan xbꞌan naq ebꞌ laj judío inkꞌaꞌ nekeꞌxkꞌam ribꞌ saꞌ usilal rikꞌinebꞌ laj Samaria.
Li Jesús kixye re:
—Wi ta nakanaw kꞌaꞌru li maatan li naxkꞌe li Dios,
ut wi ta nakanaw anihin laaꞌin li yookin chixtzꞌaamankil wukꞌa aawe,
laaꞌat taatzꞌaama raj aawukꞌa wikꞌin ut tinkꞌe raj aawe li haꞌ li nakꞌehok junelik yuꞌam,
chan li Jesús.
Kichaqꞌok li ixq ut kixye re:
—Qaawaꞌ,
¿Kꞌaꞌ ta wiꞌ ru taawisi wiꞌ li haꞌ?
Cham wan chaq.
Ut,
¿chan ta wiꞌ ru naq taakꞌe li haꞌ li nakꞌehok yuꞌam?
Laj Jacob li qaxeꞌtoonil yuwaꞌ kixkanabꞌ choqꞌ qe li bꞌekbꞌil haꞌ aꞌin.
Arin kiꞌukꞌak aꞌan ut arin ajwiꞌ keꞌukꞌak li ralal xkꞌajol ut li xketoomq.
¿Ma laaꞌat ta bꞌiꞌ qꞌaxal nim aawankil chiru aꞌan?
chan li ixq.
Kichaqꞌok li Jesús ut kixye re:
—Chixjunilebꞌ li teꞌukꞌaq re li haꞌ aꞌin,
taachaqiq wiꞌchik rehebꞌ.
Aꞌut li teꞌukꞌaq re li haꞌ tinkꞌe laaꞌin,
maa joqꞌe chik taachaqiq rehebꞌ.
Li haꞌ li tinkꞌe laaꞌin jalan wiꞌ.
Aꞌan li junelik yuꞌam.
Chanchan jun li yuꞌam haꞌ li wan chi junelik.
Maakꞌaꞌ rosoꞌjik,
chan li Jesús.
Li ixq kixye re:
—Qaawaꞌ,
kꞌe we li haꞌ aꞌan re naq inkꞌaꞌ chik taachaqiq we,
chi moko tinchaalq chik toj arin chirisinkil inhaꞌ,
chan.
Li Jesús kixye re:
—Ayu.
Bꞌoq chaq laabꞌeelom ut tatchaalq wiꞌchik arin aawochbꞌen,
chan.
—Maakꞌaꞌ inbꞌeelom,
chan li ixq.
Li Jesús kixye re:
—Yaal li xaye naq maakꞌaꞌ aabꞌeelom,
xbꞌan naq oobꞌ li wiinq wanjenaq aawikꞌin.
Ut li jun li wan aawikꞌin anaqwan maawaꞌ ajwiꞌ aabꞌeelom.
Yaal li xaye naq maakꞌaꞌ aabꞌeelom,
chan li Jesús.
Kixye li ixq re:
—Qaawaꞌ,
joꞌ li laaꞌat anchal profeta.
Ebꞌ li qaxeꞌtoonil yuwaꞌ laaꞌo aj Samaria keꞌtijok chiru li Dios saꞌ li tzuul li wan arin.
Abꞌanan laaꞌex aj judío nekeye naq toj aran Jerusalén wan li tzꞌaqal naꞌajej re loqꞌoniink.
Ye we bꞌar wan li tzꞌaqal xyaalal,
chan li ixq.
Kixye li Jesús re:
—At ixq,
paabꞌ li kꞌaꞌru tinye aawe.
Taawulaq xqꞌehil naq moko tento ta chik texxik saꞌ li tzuul li wan arin,
chi moko Jerusalén re textijoq chiru li Dios Awabꞌej.
Laaꞌex aj Samaria inkꞌaꞌ nekenaw chi tzꞌaqal ani nekekꞌe xloqꞌal.
Laaꞌo aj judío naqanaw chi tzꞌaqal ani naqakꞌe xloqꞌal xbꞌan naq li kolbꞌa ibꞌ rikꞌinebꞌ laj judío xchal chaq.
Taawulaq xqꞌehil,
ut anaqwan ajwiꞌ,
naq ebꞌ li teꞌxloqꞌoni li Awabꞌej Dios chi tzꞌaqal,
teꞌxbꞌaanu chi anchal xchꞌoolebꞌ ut chi yaal xbꞌan naq li Awabꞌej Dios naraj naq teꞌxloqꞌoni chi tzꞌaqal re ru.
Li Dios,
aꞌan musiqꞌej ut li ani taaloqꞌoniinq re,
tento naq tixbꞌaanu chi anchal xchꞌool ut chi tzꞌaqal re ru,
chan li Jesús.
Kichaqꞌok li ixq ut kixye re:
—Laaꞌin ninnaw naq taachaalq li Mesías li taakoloq qe.
Li Cristo nekeꞌxye re.
Naq tolꞌeelq aꞌan,
tixchꞌolobꞌ chiqu chixjunil li kꞌaꞌaq re ru aꞌin,
chan li ixq.
Kixye li Jesús re:
—Laaꞌin li Cristo li yookin chi aatinak aawikꞌin,
chan.
Saꞌ ajwiꞌ li hoonal aꞌan,
keꞌwulak ebꞌ li xtzolom li Jesús.
Ut keꞌsach xchꞌoolebꞌ chirilbꞌal naq yoo chi aatinak rikꞌin li ixq aj Samaria.
Abꞌanan maa jun kiyehok re:
—¿Kꞌaꞌut naq yookat chi aatinak rikꞌin li ixq aꞌan?
— Chi moko keꞌxye:
—¿Kꞌaꞌru yookat chixyebꞌal re?—
Li ixq kixkanabꞌ li xkuk aran ut koo saꞌ li tenamit ut kixye rehebꞌ li wankebꞌ aran:
—Yoꞌqebꞌ chiwix chirilbꞌal jun li wiinq kixye we chixjunil lin yehom inbꞌaanuhom.
Maare aꞌan li Cristo li yooko chiroybꞌeninkil,
chan.
Joꞌkan naq li wankebꞌ saꞌ li tenamit aꞌan koohebꞌ rikꞌin li Jesús.
Naq toj maajiꞌ nekeꞌwulak,
ebꞌ li xtzolom li Jesús yookebꞌ chixtzꞌaamankil chiru naq taawaꞌaq.
Keꞌxye re:
—At tzolonel,
waꞌin,
chankebꞌ re.
Li Jesús kixye rehebꞌ:
—Maawaꞌ tzakaꞌeemq nasahoꞌ wiꞌ inchꞌool.
Laaꞌin wan jun xsahil inchꞌool ut laaꞌex inkꞌaꞌ nekenaw kꞌaꞌut,
chan.
Ut ebꞌ li xtzolom keꞌxye chi ribꞌilebꞌ ribꞌ:
—Maare ani xkꞌamok chaq xwa,
chankebꞌ.
Li Jesús kixye rehebꞌ:
—Laaꞌin nasahoꞌ inchꞌool naq ninbꞌaanu li kꞌaꞌru naraj li kitaqlan chaq we ut tinchoy xbꞌaanunkil li xkꞌanjel.
Aꞌan ruuchil li wa choqꞌ we laaꞌin,
chan.
Laaꞌex nekeye,
“Toj taanumeqꞌ kaahibꞌ po chik tojoꞌnaq toꞌok chi qꞌolok”,
chankex.
Abꞌanan laaꞌin ninye eere us xtikibꞌankil anaqwan.
Ilomaq li kꞌila tenamit.
Chanchanebꞌ li awiimq li ak xqꞌanoꞌ.
Tento naq taachꞌolobꞌaaq li xyaalal chiruhebꞌ.
Laj qꞌolonel naxkꞌul xtojbꞌal ut nasahoꞌ saꞌ xchꞌool rochbꞌen laj awinel.
Joꞌkan ajwiꞌ li ani naxchꞌolobꞌ xyaalal re naq teꞌpaabꞌaanq li kristian.
Li jun aꞌan taawaanq li xqꞌajkaamunkil xbꞌan naq waanqebꞌ li teꞌreechani li junelik yuꞌam saꞌ xkꞌabꞌaꞌ aꞌan.
Rikꞌin aꞌin naꞌel chi yaal li nekeꞌxye:
“Jun li naꞌawok re ut jun chik li naqꞌolok re.”
Laaꞌin xexintaqla chixqꞌolbꞌal li moko laaꞌex ta xexkꞌanjelan re.
Jalanebꞌ xeꞌkꞌanjelan re ut laaꞌex chik xexyalok xsahil li xkꞌanjelebꞌ,
chan li Jesús rehebꞌ.
Nabꞌalebꞌ laj Samaria li wankebꞌ saꞌ li tenamit aꞌan keꞌxpaabꞌ naq li Jesús aꞌan li Cristo,
xbꞌan naq li ixq kixye rehebꞌ:
—Li wiinq aꞌan xye we chixjunil li kꞌaꞌru kilajinbꞌaanu.—
Naq keꞌwulak ebꞌ laj Samaria rikꞌin li Jesús,
keꞌrelaji ru chi kanaak rikꞌinebꞌ.
Ut aꞌan kikana wibꞌ kutan rikꞌinebꞌ.
Ut qꞌaxal wiꞌchik nabꞌalebꞌ li keꞌpaabꞌan re li Jesús xbꞌan naq keꞌrabꞌi li kꞌaꞌru kixye.
Ut keꞌxye re li ixq:
—Anaqwan naqapaabꞌ,
moko xbꞌan ta li kꞌaꞌru xaye qe.
Laaꞌo xqabꞌi chi tzꞌaqal li kꞌaꞌru xye ut naqanaw naq aꞌan tzꞌaqal li Cristo laj Kolol re li wankebꞌ saꞌ ruchichꞌochꞌ,
chankebꞌ.